Bekymrede borgere har i de seneste dage i stor stil meldt landmænd for at køre gylle ulovligt ud på frosne marker. Men der har ikke været hold i anmeldelserne.

Da Palle Joest Andersen fra Hjørring i går kørte gylle ud på sin mark gik der kun få timer før Hjørring Kommune troppede op for at tjekke om marken var frossen. En borger havde meldt ham. - Det er rigtig ubehageligt at blive meldt på den måde. Jeg synes det griber om sig i samfundet og jeg synes ikke det er fair, siger Palle Joest Andersen. Kommunen slog fast at marken var optøet mere end 15 centimeter som loven foreskriver og gyllekørslen var dermed lovlig. Samme dage modtog Hjørring og Brønderslev Kommuner anmeldelser af i alt 10 landmænd, men alle anmeldelserne var uberettigede. Kommunerne har derfor en appel til borgerne. - Jeg vil opfordre borgene til at slå koldt vand i blodet. Mange steder er det lovligt at køre gylle ud nu, for mange marker er optøet nu. Måske skal man lige stikke et spyd i jorden inden man farer til telefonen, siger Knud Suhr, Teamleder, Hjørring Kommune. De mange anmeldelser kommer efter at en medarbejder på en maskinstation fortalte her på TV2 Nord at de alene i år havde hjulpet landmænd med at køre gylle ulovligt ud på frosne marker 30 til 40 gange. For to dage siden erklærede en landmand at han var parat til at bryde loven og køre gylle ud på frossen jord. Palle Joest Andersen har stadig marker der er frosne og dem kører han ikke gylle ud på endnu, selvom han faktisk mener at det er fagligt forsvarligt at gøre det nu. Ifølge Hjørring Kommune er det ofte naboer der melder landmændene. - Jeg vil ikke bruge energi og tankekraft på at spekulere i hvem der har meldt mig. Hvad positivt kommer der ud af det, spørger Palle Joest Andersen. Det lovligt at køre gylle ud selvom der ligger et let lag frost på overfladen om morgenen, hvis bare det forsvinder i løbet af dagen. I følge Hjørring Kommune er det netop det mange borgere har misforstået.